**Podelitev medalj policije za požrtvovalnost in plaket ministrstva za reševanje življenj ljudi in premoženja ob poplavah**

**(8. december 2023, Kongresna dvorana, palača D. S. U.)**

**Prejemniki medalj**

**Medalje za požrtvovalnost** se podeljujejo policistom, drugim zaposlenim v policiji in drugim fizičnim osebam za požrtvovalnost pri reševanju ljudi ali premoženja ali pri opravljanju varnostnih nalog.

Prejmejo jih *(po abecednem vrstnem redu)*:

1. Robert Bezamovski, Policijska postaja Laško (Policijska uprava Celje)
2. Matej Brajnik, Sektor splošne policije (Uprava uniformirane policije, Generalna policijska uprava)
3. Tilen Brajnik, Policijska postaja vodnikov službenih psov Celje (Policijska uprava Celje)
4. Janez Centrih, Policijska postaja Mozirje (Policijska uprava Celje)
5. Matej Cvetko, Letalska policijska enota (Uprava za policijske specialnosti, Generalna policijska uprava)
6. Matjaž Černuta, Policijska postaja Bovec (Policijska uprava Nova Gorica)
7. Bojan Donko, Policijska postaja Dravograd (Policijska uprava Celje)
8. Robert Drolc, Policijska postaja Medvode (Policijska uprava Ljubljana)
9. Matic Frelih, Policijska postaja Ljubljana Šiška (Policijska uprava Ljubljana)
10. Marko Gačnik, Policijska postaja Kranjska Gora (Policijska uprava Kranj)
11. Gregor Hajdenkumer, Letalska policijska enota (Uprava za policijske specialnosti, Generalna policijska uprava)
12. Robert Hočevar, Letalska policijska enota (Uprava za policijske specialnosti, Generalna policijska uprava)
13. Tadej Jerman, Letalska policijska enota (Uprava za policijske specialnosti, Generalna policijska uprava)
14. Antonio Jeseničnik, Policijska postaja Medvode (Policijska uprava Ljubljana)
15. Matjaž Jurjevec, Letalska policijska enota (Uprava za policijske specialnosti, Generalna policijska uprava)
16. Matija Kalan, občan (območje Policijske uprave Ljubljana)
17. Peter Kodrun, Policijska postaja Mozirje (Policijska uprava Celje)
18. Milan Kojadinović, Policijska postaja Medvode (Policijska uprava Ljubljana)
19. mag. Bojan Kos, Letalska policijska enota (Uprava za policijske specialnosti, Generalna policijska uprava)
20. Matjaž Kovič, Letalska policijska enota (Uprava za policijske specialnosti, Generalna policijska uprava)
21. Gorazd Krajnc, Sektor prometne policije (Uprava uniformirane policije, Generalna policijska uprava)
22. Darko Krapež, Policijska postaja Ajdovščina (Policijska uprava Nova Gorica)
23. mag. Aleš Krenk, Sektor za gospodarsko kriminaliteto (Uprava kriminalistične policije, Generalna policijska uprava)
24. Alojz Kuplen, Policijska postaja Ravne na Koroškem (Policijska uprava Celje)
25. Tomaž Lovrenčič, Letalska policijska enota (Uprava za policijske specialnosti, Generalna policijska uprava)
26. mag. Franc Marolt, Sektor uniformirane policije (Uprava uniformirane policije, Generalna policijska uprava)
27. Gorazd Matić, Letalska policijska enota (Uprava za policijske specialnosti, Generalna policijska uprava)
28. Aleš Mlekuž, Letalska policijska enota (Uprava za policijske specialnosti, Generalna policijska uprava)
29. Sebastian Mohorič, Sektor splošne policije (Uprava uniformirane policije, Generalna policijska uprava)
30. Tanja Novak, Letalska policijska enota (Uprava za policijske specialnosti, Generalna policijska uprava)
31. Mišel Oblak, Letalska policijska enota (Uprava za policijske specialnosti, Generalna policijska uprava)
32. Sašo Ocvirk, Policijska postaja Velenje (Policijska uprava Celje)
33. Jure Olaj, Letalska policijska enota (Uprava za policijske specialnosti, Generalna policijska uprava)
34. Matija Ozimic, Policijska postaja Ravne na Koroškem (Policijska uprava Celje)
35. Boštjan Pahovnik, občan (območje Policijske uprave Celje)
36. Aleš Paradiž, Policijska postaja Ruše (Policijska uprava Maribor)
37. Tomaž Paradiž, Policijska postaja vodnikov službenih psov Celje (Policijska uprava Celje)
38. Marko Peter, Policijska postaja Mozirje (Policijska uprava Celje)
39. Igor Podjed, Letalska policijska enota (Uprava za policijske specialnosti, Generalna policijska uprava)
40. Aleš Resnik, Policijska postaja Medvode (Policijska uprava Ljubljana)
41. Kristijan Ribič, Višja policijska šola (Policijska akademija, Generalna policijska uprava)
42. Matej Skočir, Policijska postaja Ljubljana Šiška (Policijska uprava Ljubljana)
43. Franček Strmčnik, občan (območje Policijske uprave Celje)
44. Igor Šegel, Sektor kriminalistične policije (Policijska uprava Celje)
45. Primož Škufca, Letalska policijska enota (Uprava za policijske specialnosti, Generalna policijska uprava)
46. Breda Šprajcar, Letalska policijska enota (Uprava za policijske specialnosti, Generalna policijska uprava)
47. Andrej Špruk, Postaja prometne policije Ljubljana (Policijska uprava Ljubljana)
48. Aleš Štupica, Letalska policijska enota (Uprava za policijske specialnosti, Generalna policijska uprava)
49. Nejc Travner, Letalska policijska enota (Uprava za policijske specialnosti, Generalna policijska uprava)
50. Damir Urek, Sektor splošne policije (Uprava uniformirane policije, Generalna policijska uprava)
51. Andrej Uršič, Sektor za operativno-tehnične sisteme (Uprava za informatiko in telekomunikacije, Generalna policijska uprava)
52. Gregor Vajzman, Letalska policijska enota (Uprava za policijske specialnosti, Generalna policijska uprava)
53. Damjan Vidmar, Policijska postaja Ravne na Koroškem (Policijska uprava Celje)
54. Tomaž Vinazza, Letalska policijska enota (Uprava za policijske specialnosti, Generalna policijska uprava)
55. Aleš Vrabič, Policijska postaja Dravograd (Policijska uprava Celje)
56. Matjaž Vrečič, Višja policijska šola (Policijska akademija, Generalna policijska uprava)
57. Igor Zrinski, Letalska policijska enota (Uprava za policijske specialnosti, Generalna policijska uprava)
58. Srečko Žagar, Letalska policijska enota (Uprava za policijske specialnosti, Generalna policijska uprava)
59. Vanči Žnidaršič, Letalska policijska enota (Uprava za policijske specialnosti, Generalna policijska uprava)

**KRAJŠI OPISI**

**Medalje policije za požrtvovalnost prejmejo *(po abecednem vrstnem redu)***:

* policist **Robert Bezamovski** (Policijska postaja Laško), ker je bil koordinator med civilno zaščito, policijo, gasilci in reševalci, požrtvovalno pomagal gasilcem pri reševanju tujega premoženja, fizično urejal promet, usklajeval delo mestnih redarjev ter pomagal delavcem komunale in gasilcem pri prestavljanju cestnih zapor;
* policisti **Matej Brajnik** (Sektor splošne policije), **Matjaž Černuta** (Policijska postaja Bovec), **Marko Gačnik** (Policijska postaja Kranjska Gora), **Darko Krapež** (Policijska postaja Ajdovščina), **Aleš Paradiž** (Policijska postaja Ruše), **Matej Cvetko, Gregor Hajdenkumer, Robert Hočevar, Tadej Jerman, Matjaž Jurjevec, mag. Bojan Kos, Matjaž Kovič, Tomaž Lovrenčič, Gorazd Matić, Aleš Mlekuž, Tanja Novak, Mišel Oblak, Jure Olaj, Igor Podjed, Primož Škufca, Breda Šprajcar, Aleš Štupica, Nejc Travner, Gregor Vajzman, Tomaž Vinazza, Igor Zrinski, Srečko Žagar** in **Vanči Žnidaršič** (Letalska policijska enota), ker so v času neurij in najhujše naravne nesreče v zgodovini Slovenije kot del posadke v najzahtevnejših okoliščinah uspešno reševali življenje in premoženje ljudi;
* policista **Tilen Brajnik** in **Tomaž Paradiž** (Policijska postaja vodnikov službenih psov Celje), ker sta zaradi neprevoznosti cest več dni ostala v službi in vestno skrbela za službene pse ter nudila pomoč policistom pri varovanju ljudi in premoženja;
* policist **Janez Centrih** (Policijska postaja Mozirje), ker je s svojim hitrim odzivom in spretnim iskanjem prevoznih poti do bolnišnice rešil življenje dveletnemu dečku, ki se je zastrupil;
* policist **Bojan Donko** (Policijska postaja Dravograd), ker se je zaradi neprevoznih cest samoiniciativno peš podal na dolgo pot v službo in več dni zapored nesebično pomagal ljudem;
* policisti **Antonio Jeseničnik, Aleš Resnik, Robert Drolc** in **Milan Kojadinović** (Policijska postaja Medvode), **Matic Frelih** in **Matej Skočir** (Policijska postaja Ljubljana Šiška), kandidata za policista **Kristijan Ribič** in **Matjaž Vrečič** (Višja policijska šola) ter **Matija Kalan** (občan z območja Policijske uprave Ljubljana), ker so z reševanjem v avtomobilih ali stavbah ujetih ljudi, reševanjem premoženja, zagotavljanjem varnosti in predvsem s postavitvijo žive verige tvegali svoja življenja, da so rešili življenja drugih;
* policist **Peter Kodrun** (Policijska postaja Mozirje), ker je skupaj s tastom samoiniciativno uredil popravilo vodovoda do njihovega naselja, požrtvovalno reševal predmete, ki jih je deroča voda odnašala iz poplavljenih hiš, sosedu dostavil hrano in vodo ter gibalno ovirani sosedi pomagal na varno;
* policist **Gorazd Krajnc** (Sektor prometne policije), ker je z delovnimi stroji, tovornim vozilom in orodjem prostovoljno več dni zapored odpravljal posledice poplav in za sovaščane zbiral hrano, pijačo, orodje in druge osnovne dobrine;
* policist **mag. Aleš Krenk** (Sektor za gospodarsko kriminaliteto), ker je pomagal pri zbiranju različnega materiala za odpravljanje posledic ujme in tri hiše obvaroval pred vdorom vode;
* policist **Alojz Kuplen** (Policijska postaja Ravne na Koroškem), ker je pomagal pri reševanju premoženja ljudi, sodeloval pri organiziranju in opravljanju humanitarnih prevozov ter zagotavljanju osnovnih dobrin oškodovanim ljudem in uspešno usklajeval aktivnosti različnih služb;
* policist **Franc Marolt** (Sektor uniformirane policije), ker je sosedom pomagal reševati premoženje, organiziral pomoč več prizadetim v poplavah in podal več koristnih predlogov pri odpravljanju posledic ujme;
* policista **Sebastian Mohorič** in **Damir Urek** (Sektor splošne policije), ker sta poleg pomoči sodelavcu organizirala in nudila pomoč več prebivalcem iz prizadetih regij;
* policist **Sašo Ocvirk**, ker je kot član helikopterske posadke in reševalec letalec v času poplav reševal življenja in nudil pomoč prizadetim v poplavah;
* policista **Matija Ozimic** in **Damjan Vidmar** (Policijska postaja Ravne na Koroškem), ker sta pomagala pri reševanju ljudi in njihovega premoženja ter organiziranju in spremljanju humanitarnih prevozov, pa tudi pri zagotavljanju osnovnih dobrin oškodovanim na poplavljenem območju;
* **Boštjan Pahovnik** in **Franček Strmčnik** (občana z območja Policijske uprave Celje), ker sta s pogumnim reševanjem po vrvi čez deročo reko rešila 16 oseb;
* policist **Marko Peter** (Policijska postaja Mozirje), ker je samoiniciativno organiziral reševanje oseb, ki jim je voda uničila domove, in njihovega premoženja, organiziral, da se je z gradbenim strojem očistila pot v smeri Avstrije in so se iz te smeri lahko prebili reševalci, ter pomagal vzpostaviti delovanje oddajnikov za vzpostavitev komunikacije med Koroško in preostalim delom Slovenije;
* policist **Igor Šegel** (Sektor kriminalistične policije), ker je reševal vozila, opremo in druga materialno-tehnična sredstva, priskočil na pomoč prebivalcem od plazu zasutega naselja ter fotografiral stanje na terenu in s tem pomembno pomagal civilni zaščiti pri odpravljanju posledic plazu;
* policist **Andrej Špruk** (Postaja prometne policije Ljubljana), ker je aktivno sodeloval pri odpravi posledic v več poplavljenih objektih, čeprav so poplave prizadele tudi njega;
* policist **Andrej Uršič** (Sektor za operativno-tehnične sisteme), ker je vzpostavil zaradi ujme prekinjeno radijsko in mobilno komunikacijo ter s tem omogočil, da so bili ljudje in interventne službe ponovno povezani;
* policist **Aleš Vrabič** (Policijska postaja Dravograd), ker se je zaradi neprevoznih cest samoiniciativno izpostavil nevarni vožnji po gozdnih vlakah s štirikolesnikom in tako odhajal na delo ter nesebično pomagal ljudem pri odstranjevanju posledic plazov in poplav.

**DALJŠI OPISI**

**1**

**Robert Bezamovski, Policijska postaja Laško, Policijska uprava Celje**

Ko je območje Laškega zajelo močno avgustovsko deževje, je Savinja zalila tudi prostore Policijske postaje Laško. Policist Robert Bezamovski je bil tega dne aktiviran v štabu Civilne zaščite Občine Laško. Skrbel je za organizacijo glede prevoznosti cest, zapor in fizičnega usmerjanja prometa, obenem pa je sodeloval pri odstranjevanju premičnin s policijske postaje. Vso noč je na policijski postaji spremljal vodostaj Savinje. O tem je obveščal operativno-komunikacijski center. Tudi naslednjega dne je fizično usmerjal promet in skrbel za njegovo pretočnost, usklajeval delo mestnih redarjev ter pomagal delavcem komunale in gasilcem pri prestavljanju prometne signalizacije. Tudi na svoj prosti dan je samoiniciativno prišel v službo. Ves čas je bil koordinator med Civilno zaščito Laško, policijo, gasilci in reševalci. Na terenu je požrtvovalno pomagal gasilcem pri reševanju tujega premoženja in pri zaporah cest. Svetoval je občanom in jih usmerjal. S svojimi dejanji je pripomogel k učinkovitemu spopadanju s posledicami poplav, zato si zasluži medaljo policije za požrtvovalnost.

**2**

**Matej Brajnik, Sektor splošne policije, Uprava uniformirane policije, Generalna policijska uprava; Matjaž Černuta, Policijska postaja Bovec, Policijska uprava Nova Gorica; Marko Gačnik, Policijska postaja Kranjska Gora, Policijska uprava Kranj; Darko Krapež, Policijska postaja Ajdovščina, Policijska uprava Nova Gorica; Aleš Paradiž, Policijska postaja Ruše, Policijska uprava Maribor; Matej Cvetko, Gregor Hajdenkumer, Robert Hočevar, Tadej Jerman, Matjaž Jurjevec, mag. Bojan Kos, Matjaž Kovič, Tomaž Lovrenčič, Gorazd Matić, Aleš Mlekuž, Tanja Novak, Mišel Oblak, Jure Olaj, Igor Podjed, Primož Škufca, Breda Šprajcar, Aleš Štupica, Nejc Travner, Gregor Vajzman, Tomaž Vinazza, Igor Zrinski, Srečko Žagar in Vanči Žnidaršič, Letalska policijska enota, Uprava za policijske specialnosti, Generalna policijska uprava**

Policisti gorske policijske enote, piloti in tehniki letalci so v času najhujše naravne nesreče v zgodovini Slovenije kot del posadke v najzahtevnejših okoliščinah uspešno varovali življenje in premoženje ljudi. Leteli so med nalivi, strelami, v megli, nizki bazi oblakov in vetru ter na poplavljenih in nedostopnih območjih v okoliščinah visoke stopnje nevarnosti in izpostavljenosti za svoje zdravje in premoženje. Policisti piloti so leteli tudi na območjih brez signala in z zelo omejenim prostorom delovanja. Izjemnega pomena so bile prav njihove izkušnje, znanje kartografije in orientacije ter sposobnost hitrega prilagajanja razmeram na terenu. Tehniki letalci so skrbeli za varnost plovila, varnost reševalcev, ki so jih s helikopterja na jeklenici spuščali na območja naravne nesreče, in varnost ljudi na tleh. Te naloge so opravljali z odličnim izvidništvom, opazovanjem ter spremljanjem situacij in iskanjem ljudi, ki so potrebovali pomoč, pa tudi z zahtevnim delom na jeklenici in v letalskih operacijah. Z jeklenico, ki jo je upravljal tehnik letalec, so se policisti gorske policijske enote s poplavljenih območij dvigali skupaj z ljudmi, ki so bili poškodovani ali jih je bilo treba evakuirati. V nekaj primerih jih je močno ogrožala podivjana voda, čez katero so se prebijali do prebivalcev v stiski. Vsi člani posadke so začeli delati, ko se je zdanilo, in končali, ko se je zmračilo. Skupaj so v nekaj dneh rešili kar 286 ljudi in deset živali ter na teren kot pomoč prepeljali 46 oseb in okoli 13 ton različnih življenjsko nujnih potrebščin in materiala. Dodatna vrednost njihovega dela je bilo zagotavljanje podatkov za informiranost prebivalstva o stanju na terenu in delu policije ter drugih reševalnih služb. Zaradi svojega dela vsi navedeni prejmejo medalje policije za požrtvovalnost.

**3**

**Tilen Brajnik in Tomaž Paradiž, Policijska postaja vodnikov službenih psov Celje, Policijska uprava Celje**

Policista Tilen Brajnik in Tomaž Paradiž sta bila 3. avgusta 2023 razporejena v nočno patruljo. Čez noč so se vremenske razmere drastično poslabšale, saj je voda poplavila vse ceste okoli Dravograda in porušila tudi most v Otiškem Vrhu. Ceste iz smeri Dravograda so bile povsem neprevozne. Policista sta zato po koncu izmene ostala na policijski postaji in oskrbela službene pse, saj policist, ki bi ju moral zamenjati, zaradi neprevoznosti cest ni mogel v službo. Ves čas sta tudi pomagala policistom Policijske postaje Dravograd pri evakuaciji občanov in reševanju opreme oziroma materialno-tehničnih sredstev na postaji ter pomagala na kontrolnih točkah. Pri tem sta nenehno spremljala vodostaj Drave, saj bi bilo v primeru poplav treba evakuirati službene pse. Za svoje nesebično delo si zaslužita medalji policije za požrtvovalnost.

**4**

**Janez Centrih, Policijska postaja Mozirje, Policijska uprava Celje**

K policistu Janezu Centrihu sta 8. avgusta popoldne, ko je bil v službi, pritekli mama skoraj dveletnega otroka in njena svakinja. Prosili sta ga za pomoč, saj je otrok popil aceton in se zastrupil. Ker v bližnjem zdravstvenem domu takrat ni bilo zdravnika niti reševalnega vozila, otrokovo zdravstveno stanje pa se je vidno slabšalo, se je policist takoj odzval in vse skupaj naložil v službeno vozilo policije. Ker je bilo takrat zaradi poplav mnogo cest neprevoznih, je bilo potrebne veliko iznajdljivosti in truda, da mu je uspelo najti najhitrejšo prevozno pot do zdravstvene ustanove. Otrokova mama in teta sta bili ves čas vožnje v stiku z zdravnikom, ki je dajal navodila, kako naj ravnajo, saj je bilo najpomembneje, da otrok ne zaspi; zato so se trudili in ga ves čas animirali, med drugim tudi s policijsko sireno. Ob prihodu na urgenco je zdravstveno osebje že čakalo pri vhodu in dečku nemudoma nudilo pomoč. Zaradi pravočasnega prevoza je bila pomoč dečku, ki bi mu lahko počil želodec, uspešna in je po medicinski oskrbi uspešno okreval. Janez Centrih je s svojo požrtvovalnostjo in hitrim odzivom otroku rešil življenje, zato mu ponosno podeljujemo medaljo policije za požrtvovalnost.

**5**

**Bojan Donko, Policijska postaja Dravograd, Policijska uprava Celje**

Policist Bojan Donko se je v času poplav, katerih posledice je čutil tudi sam, zelo izkazal. Njegova hiša ni bila poškodovana ali ogrožena, vendar pa je bilo celotno naselje Tolsti Vrh, kjer stanuje, zaradi uničenih cest in železniške proge dalj časa odrezano tako od Dravograda kot tudi od Raven na Koroškem. Posledično ni mogel vslužbo. Ker se je zavedal, da kolegi policisti potrebujejo pomoč, se je odločil, da se bo na delo odpravil kar peš. Tako se je 6. avgusta zvečer, ko je bil prost, odpravil od doma do Raven na Koroškem. Po okoli enourni hoji po gozdni poti in železniških tirih je prišel do mesta, kjer sta ga čakala sodelavca, nato pa so se skupaj s terenskim vozilom pripeljali v Dravograd. Policist Bojan Donko je nato več dni ostal na Policijski postaji Dravograd in na terenu pomagal ljudem. Za svoje delo zato prejme medaljo policije za požrtvovalnost.

**6**

**Antonio Jeseničnik, Aleš Resnik, Robert Drolc in Milan Kojadinović, Policijska postaja Medvode, Policijska uprava Ljubljana; Matic Frelih in Matej Skočir, Policijska postaja Ljubljana Šiška, Policijska uprava Ljubljana; Kristijan Ribič in Matjaž Vrečič, Višja policijska šola, Policijska akademija, Generalna policijska uprava; Matija Kalan, občan z območja Policijske uprave Ljubljana**

Na območju Medvod so zaradi obilnih padavin v noči s 3. na 4. avgust 2023 močno narasli vodostaji Sore in Save. Zaradi varnosti ljudi in premoženja so policista Aleš Resnik in Robert Drolc ter kandidat za policista Kristijan Ribič zaprli most čez Soro. Takoj zatem so šli preverit stanje podvoza, in ker je voda že poplavila nogometno igrišče in tekla na parkirišče pred trgovskim centrom Mercator, so zaprli tudi vozišče bližnjih cest. Ko je močno narasla voda začela vdirati v Mercatorjev poslovni objekt, so policisti nemudoma začeli evakuirati obiskovalce in zaposlene ter s prometno signalizacijo zaprli uvoz z bližnje ceste. Policist Antonio Jeseničnik je iz avtomobila rešil starejšo žensko, ki je ostala v vozilu sredi deroče vode. Prenesel jo je do policistov Mateja Skočirja, Matica Freliha in Aleša Resnika, kandidata za policista Matjaža Vrečiča in neznanih občanov in jo s pomočjo žive verige pospremil na varno. Zatem je na parkirišču trgovine iz v vodi ujetega vozila rešil še dve ženski in ju prenesel na varno. Policist Jeseničnik in prostovoljni gasilec Matija Kalan sta zatem rešila dva v drugem nadstropju stavbe ujeta otroka. Ob neuspešnem poskusu vstopa skozi vhodna vrata sta se ob razbitju stekla poškodovala, a sta kljub temu nadaljevala svoje delo. Kmalu so bili policisti obveščeni, da sta še dva otroka ujeta v bližnji stavbi. Ponovno sta prostovoljni gasilec Kalan in policist Jeseničnik vstopila v stavbo, tokrat čez balkon, in našla mlajšega fanta in dekle. Oba sta bila čez balkon predana policistoma Skočirju in Frelihu ter kandidatu za policista Vrečiču, ki so ju čez deročo vodo varno prenesli na brežino. Na prošnjo otrok je bila iz stanovanja rešena tudi domača žival. Policisti in pet prostovoljnih gasilcev so zatem s čolnom rešili dva ujeta starejša občana. Antonio Jeseničnik in Matija Kalan sta starejšo žensko dvignila čez ograjo balkona, kjer so jo prevzeli gasilci s čolnom, starejši občan pa je sam prišel na čoln. Tudi nasproti medvoške policije sta bili v objektu ujeti dve osebi. Policista Antonio Jeseničnik in Milan Kojadinović sta z vrvjo (veriga in vlečna vrv) prišla do njiju in ju prenesla čez deročo vodo na varno do stopnic policijske postaje. Policisti so reševali tudi premoženje Policije, saj je voda poplavila klet in garažo medvoške policijske postaje. Vsi navedeni so z reševanjem ljudi, ujetih v avtomobilih ali stavbah, in premoženja ter predvsem s postavitvijo žive verige tvegali svoja življenja za reševanje življenj drugih, zato jim ponosno podeljujemo medalje policije za požrtvovalnost.

**7**

**Peter Kodrun, Policijska postaja Mozirje, Policijska uprava Celje**

Policist Peter Kodrun prebiva v naselju Struge, ki je bilo zaradi poplav nekaj dni dobesedno odrezano od sveta. S svojo požrtvovalnostjo je pripomogel, da je bilo življenje za njegove sosede nekoliko lažje. Skupaj s tastom je samoiniciativno uredil popravilo vodovoda do njihovega naselja; pregledala sta vodovodne napeljave in ugotovila, da je vodna ujma poškodovala cev na mostu v bližini njihovega naselja. Odkopala sta naplavljeni material na mostu, čeprav bi se ta zaradi poškodb lahko zrušil. Nato sta popravila odtrgano cev in omogočila, da je do naselja, ki je bilo brez vode in elektrike, prišla vsaj ena osnovna dobrina – sveža in čista voda. Poleg tega je ob naraščanju Savinje, ki je zalivala naselje Struge, požrtvovalno reševal in shranjeval predmete, ki jih je deroča voda odnašala iz poplavljenih hiš. Izvedel je tudi, da je eden izmed sosedov odrezan od sveta in brez osnovnih dobrin, zato mu je po izjemno težkem, skoraj nedostopnem terenu čez hrib dostavil hrano in vodo. Pomagal je tudi gibalno ovirani sosedi, ki jo je voda odnesla iz hiše. Prinesel jo je do svoje hiše in oskrbel. Zaradi tega je upravičen do medalje policije za požrtvovalnost.

**8**

**Gorazd Krajnc, Sektor prometne policije, Uprava uniformirane policije, Generalna policijska uprava**

Policist Gorazd Krajnc prebiva v Mežici, ki so jo avgustovske poplave močno prizadele. Takoj ko so razmere to omogočale, se je prostovoljno vključil v odpravljanje posledic naravne nesreče in z delovnimi stroji, tovornim vozilom in orodjem od 5. do 13. avgusta 2023 vsak dan od jutra do noči odpravljal posledice poplav: odvažal je pesek, mulj, vejevje in drug material, čistil ceste ter zagotavljal njihovo prevoznost. Poleg tega je odvažal poplavljeno blago – pohištvo, belo tehniko in druge predmete. V svoji hiši je uredil zbirni center in zbiral hrano, pijačo, orodje in druge osnovne dobrine, ki so jih sovaščani nujno potrebovali za preživetje. Zaradi prostovoljne, nesebične in predane pomoči sokrajanom in drugim oškodovanim ter odrekanja osnovnim potrebam, tj. počitku, je med tokratnimi prejemniki medalje policije za požrtvovalnost.

**9**

**Mag. Aleš Krenk, Sektor za gospodarsko kriminaliteto, Uprava kriminalistične policije, Generalna policijska uprava**

Policist mag. Aleš Krenk je neposredno po poplavah na območju Občine Dravograd prostovoljno, v svojem prostem času pomagal pri zbiranju potrebnega materiala za odpravljanje posledic ujme. Med poplavami je samoiniciativno in skupaj s sosedi pomagal pri črpanju vode, ki se je nabirala v bližini njegove hiše in hiše treh sosedov. Z uspešnim prečrpavanjem vode prvi dan poplav mu je skupaj s sokrajani uspelo tri hiše obvarovati pred vdorom vode. Prejel je tudi več klicev s ponujeno pomočjo, a ker sam ni utrpel materialne škode, se je s ponudniki pomoči dogovoril, da donirajo sredstva za druge oškodovance. Tako je pridobil približno 50 lopat in grabelj, osem samokolnic, več metel, sanitetni material in gumijaste škornje. Zbrano pomoč je prevzela civilna zaščita. Organiziral je tudi nabavo treh novih pralnih strojev, ki jih je civilna zaščita nato predala družinam, ki so utrpele večjo materialno škodo v teh poplavah. Zaradi poštenosti, nesebične pomoči in požrtvovalnosti mag. Aleš Krenk si nedvomno zasluži medaljo policije za požrtvovalnost.

**10**

**Alojz Kuplen, Policijska postaja Ravne na Koroškem, Policijska uprava Celje**

Policist Alojz Kuplen je v prostem in službenem času pomagal pri reševanju premoženja ljudi na območju Slovenj Gradca, Raven na Koroškem, Prevalj, Mežice in Črne na Koroškem. Pri tem je predvsem v prvih dneh, ko je bila Črna na Koroškem zaradi poplavljenih in uničenih cest povsem odrezana od preostalega sveta, po različnih gozdnih poteh in težko prevoznih cestah samoiniciativno opravil več prevozov zdravil, otroških pripomočkov in drugega nujno potrebnega materiala. Pri tem je neposredno pomagal več oškodovanim pri prvih nujnih ukrepih za zavarovanje življenja in reševanje premoženja. Sodeloval je pri organiziranju in opravljanju humanitarnih prevozov (zdravil in hrane) tako s službenim kot tudi s svojim osebnim vozilom ter pri pridobivanju humanitarne pomoči, tudi iz tujine (npr. Fortuna hilft je na podlagi njegovega dobrega sodelovanja v Slovenijo pripeljala kar devet tovornih vozil in sedem kombijev pomoči), in organizaciji poti, da je pomoč prišla v prave roke. Neposredno je sodeloval tudi pri številnih drugih aktivnostih za zagotavljanja osnovnih dobrin oškodovanim ljudem na poplavljenem območju in uspešno usklajeval aktivnosti več različnih služb pri reševanju problematike. Zaradi vsega navedenega mu podeljujemo medaljo policije za požrtvovalnost.

**11**

**Mag. Franc Marolt, Sektor uniformirane policije, Uprava uniformirane policije, Generalna policijska uprava**

Policist mag. Franc Marolt je 4. avgusta zgodaj zjutraj pri pregledu okolice večstanovanjskega objekta v Komendi opazil, da se gladina Pšate hitro in nevarno dviga. Po 15 minutah so bile pnevmatike vozil sosedov in stanovalcev večstanovanjskega objekta že v vodi. Ker se lastniki vozil na telefonske klice niso javili, jih je priklical z močnim razbijanjem po vratih. Hitro so vozila umaknili na višjo lego. Opazil je, da je najbližji sosed v kleti držal okno, da voda ne bi dodatno vdirala v hišo. Prinesel mu je dolgo železno cev, s katero mu je okno uspelo pričvrstiti, saj so sosedu že pojenjale moči. Deroča voda mu je pri tem odnesla obuvalo, zato je kar bos in premočen iz garaže reševal še sosedovo vozilo. Osebam, ki so se v tem času znašle pred mostom Pšate, je nudil tople napitke in odeje, da so se premočeni lahko ogreli. Ko je opazil, da je sosedoma nasproti njegovega bivališča voda zalila spodnji del hiše, je takoj začel umikati vrednejše predmete. Kljub naporom ni mogel izklopiti električnega omrežja v hišah, uspelo pa mu je priključiti potopno črpalko in odklopiti električne aparate. Uspelo mu je tudi položiti nekaj vreč in s tem preprečiti še dodatno materialno škodo. Z družinskimi člani, prijatelji in drugimi je organiziral pomoč več prizadetim v poplavah. Od zgodnjih jutranjih ur do večera je pomagal odstranjevati mulj in hiš odnašati uničeno pohištvo in gospodinjske aparate. Organiziral je tudi odvoz ali kar sam odvažal uničen material. Zaradi zaprtja smetišča Suhadole je občini predlagal novo lokacijo. Predlagal je tudi enosmerni promet ter prisotnost gasilcev in enega strojnika na začasnem odlagališču. Zaradi vsega navedenega si upravičeno zasluži medaljo policije za požrtvovalnost.

**12**

**Sebastian Mohorič in Damir Urek, Sektor splošne policije, Uprava uniformirane policije, Generalna policijska uprava**

Policista Sebastian Mohorič in Damir Urek sta se v soboto, 5. avgusta, samoiniciativno odpravila pomagat sodelavcu iz Mozirja, ki mu je ujma povzročila veliko premoženjsko škodo na vozilih in stanovanjski hiši. Ker so bile glavne cestne povezave prekinjene, sta se vozila po poškodovanih lokalnih in gozdnih cestah. Sodelavcu in njegovi družini sta pomagala pri odpravljanju posledic vodne ujme in mu poleg tega kupila in dostavila osnovne življenjske potrebščine. Organizirala in nudila sta pomoč več prebivalcem iz različnih regij, prizadetih v poplavah. Za vse to sta uporabljala lastna finančna, prevozna in delovna sredstva ter zaščitno opremo. V štirih dneh sta od zgodnjih jutranjih ur do večera pomagala odstranjevati mulj in iz stanovanj in hiš odnašati uničeno pohištvo ter gospodinjske aparate. Kljub dežju, nevarnosti zaradi elektrike in izčrpanosti nista omahovala ali odnehala. Organizirala sta tudi odvoz oziroma kar sama odvažala uničen material. Vse to sta počela med svojim letnim dopustom. Zaradi njune nesebične pomoči jima podeljujemo medaljo policije za požrtvovalnost.

**13**

**Sašo Ocvirk, Policijska postaja Velenje, Policijska uprava Celje**

Policist Sašo Ocvirk se je v obsežnih poplavah, ki so prizadele Slovenijo, odzval pozivu Gorske reševalne službe Slovenije in kot reševalec letalec iz helikopterja opravil več reševanj. Znanje za to delo je pridobil delno v okviru Policije in delno samoiniciativno v okviru usposabljanja pri Gorski reševalni službi Slovenije. 5. avgusta 2023 je tako opravil več poletov in reševanj s helikopterjem na območju Zgornje Savinjske doline ter s svojim znanjem in izkušnjami nudil ključno pomoč pri reševanju v najzahtevnejših razmerah. Naslednjega dne je v isti vlogi deloval na območju Koroške, kjer so s helikopterjem pomagali prizadetim v poplavah. Za njegovo pomoč ga nagrajujemo z medaljo policije za požrtvovalnost.

**14**

**Matija Ozimic in Damjan Vidmar, Policijska postaja Ravne na Koroškem, Policijska uprava Celje**

Policista Matija Ozimic in Damjan Vidmar sta več dni zapored pokazala visoko stopnjo strokovnosti in profesionalnosti pri opravljanju dela neposredno na poplavljenem območju Mežice in Črne na Koroškem. Pri tem sta aktivno sodelovala pri povezovanju različnih služb, pomagala pri reševanju ljudi in njihovega premoženja, organiziranju in spremljanju humanitarnih prevozov (zdravil, hrane, delovnih strojev itd.), pa tudi pri številnih drugih aktivnostih za zagotavljanje osnovnih dobrin oškodovanim ljudem. Ker sta pomembno prispevala h krepitvi varnosti ter izkazala izjemno požrtvovalnost in sočutje do občanov, si zaslužita medaljo policije za požrtvovalnost.

**15**

**Boštjan Pahovnik in Franček Strmčnik, občana na območju Policijske uprave Celje**

Franček Strmčnik in Boštjan Pahovnik sta 4. avgusta 2023 zjutraj, ko je Savinja s svojimi pritoki že začela prestopati strugo, odšla do naselja Struge v Občini Luče. Tam je Savinja zaradi plazu poplavila celotno naselje in od preostalega območja ločila več kot 40 ljudi, ujetih v hišah. Reševalec iz divjih voda Franček Strmčnik in pripadnik gorske reševalne službe Boštjan Pahovnik sta takoj začela reševati ljudi, ki so ostali na nasprotnem bregu Savinje. Ker reševanje s helikopterjem zaradi slabih vremenskih razmer ni bilo možno, sta čez deročo reko napeljala vrv in na način, podoben žični drči (zipline), čez reko, ki je v tem času odnašala vse pred sabo, na drugo stran na varno spravila 16 oseb. Reševanje je potekalo tako, da sta ljudi po vrvi vlekla s svojo fizično močjo, kar je bilo izjemno naporno. V nevarnosti sta bila tudi sama, saj bi ju deroča voda lahko odnesla. Kljub temu nista oklevala in sta s svojim pogumnim dejanjem rešila življenje 16 oseb. Zato prejmeta medalji policije za požrtvovalnost.

**16**

**Marko Peter, Policijska postaja Mozirje, Policijska uprava Celje**

Policist Marko Peter je na območju Podpece samoiniciativno organiziral reševanje oseb, ki jim je uničujoča ujma s plazovi in razlivanjem voda uničila domove, in njihovega premoženja. Skupaj s sovaščani je vodil aktivnosti na tem območju in poskrbel, da se je z gradbenim strojem očistila pot v smeri Avstrije in so se reševalci lahko prebili k njim. Nobena druga pot namreč ni bila prevozna. Ker je bil celoten predel brez električne energije in je bila zato prekinjena tudi komunikacija – deloval ni niti policijski informacijski sistem –, je navezal stike z delavcem Urada za informatiko in telekomunikacije, ki je prišel na njegovo območje. Skupaj sta vzpostavila delovanje oddajnikov na Šumahovem vrhu in Koprivni ter vzpostavila komunikacijo med Koroško in preostalim delom Slovenije. To je bilo nujno za reševanje na prizadetem območju. Marko Peter je celo priskrbel agregat za električno energijo za delovanje oddajnika, čeprav mu je bil ta dodeljen za preskrbo njegove hiše. Tako je omogočil, da je bila vzpostavljena komunikacija na Koroškem. Zaradi svoje nesebične pomoči in skrbi za občane je upravičen do medalje policije za požrtvovalnost.

**17**

**Igor Šegel, Sektor kriminalistične policije, Policijska uprava Celje**

Policist Igor Šegel 4. avgusta 2023 po koncu svoje izmene zaradi poplav in plazov ni mogel domov, ker so bile ceste in mejni prehodi zaprti. Takoj je začel reševati vozila, opremo in druga materialno-tehnična sredstva, saj je grozilo, da bo garažni del Policijske postaje Dravograd v celoti poplavljen. Popoldne je po trasi železniške proge naposled peš odšel proti domu na Ravnah na Koroškem. Med potjo je naletel na popolno zaporo železniške proge in ceste ter na od plazu zasuto naselje stanovanjskih hiš. Pristopil je do domačinov in jim pomagal. Ker so bile vse povezave prekinjene, o težavah niso mogli obvestiti nikogar. Policist je našel lokacijo s telefonskim signalom in načelnika Policijske postaje Dravograd takoj obvestil o razmerah. Zaradi njegovega posredovanja so bili na kraj poslani gasilci in predstavniki civilne zaščite, ki so v nadaljevanju pomagali občanom pri čiščenju ter dostavi hrane. Policist je nato po telefonu pošiljal fotografije plazov oziroma zasutja regionalne ceste in železniške proge Dravograd–Ravne na Koroškem ter fotografije reke Meže, ki je prestopila bregove, poplavila bližnjo okolico in močno poškodovala infrastrukturo. Fotografije, ki jih je pošiljal med pešačenjem do Raven, je štab Civilne zaščite Dravograd uporabil za lažje načrtovanje in odpravljanje posledic plazu. Policist Igor Šegel si zaradi svoje izjemne pomoči zasluži medaljo policije za požrtvovalnost.

**18**

**Andrej Špruk, Postaja prometne policije Ljubljana, Policijska uprava Ljubljana**

Policist Andrej Špruk se je v svojem prostem času 4. avgusta 2023 požrtvovalno odzval in pomagal sokrajanom pri reševanju življenj in premoženja, čeprav je bilo neposredno ogroženo tudi njegovo življenje in premoženje, saj so deroče vode odnašale tudi njegovo dvorišče in neposredno ogrožale njegovo bivališče. Kot policist, lovec in občan se je javil štabu Civilne zaščite Solčava in od 4. do 15. avgusta 2023 pomagal odpravljati posledice ujme. V tem času je aktivno sodeloval pri odpravi posledic poplav objektov Firšt, Elrtas in Solčava 33 ter številnih drugih, kljub temu da do svojega bivališča v tem času ni več mogel dostopati. Z željo po nudenju takojšnje pomoči je pokazal veliko mero požrtvovalnosti in človečnosti, zato prejme medaljo policije za požrtvovalnost.

**19**

**Andrej Uršič, Sektor za operativno-tehnične sisteme, Uprava za informatiko in telekomunikacije, Generalna policijska uprava**

Policist Andrej Uršič skrbi za vzdrževanje in upravljanje radijskega sistema državnih organov TETRA. Kmalu po začetku močnega deževja je v policijskem nadzornem centru zaznal prekinitve nekaterih komunikacij, predvsem komunikacij v radijskih sistemih, ki so zelo pomembne za operativno delo policije in nekaterih drugih državnih organov na terenu. Prevoz po zraku s helikopterjem sprva zaradi izredno slabega vremena ni bil mogoč, zato je proučil še druge možnosti prihoda na območje okvar in se nato tja sam prebil z avstrijske strani. Pri tem so mu s podatki pomagali avstrijski policisti in dva domačina. Prvo bazno postajo je kmalu uspešno vključil v sistem in tako omogočil komuniciranje prebivalstva in interventnih služb. Ker se je zavedal pomembnosti sistema, je ostal na območju in vse do 9. avgusta skrbel za delovanje agregatov, kar je omogočalo policijsko komunikacijo na Koroškem. Poleg vsega je v sodelovanju z mobilnimi operaterji na daljavo usposobil nekatere bazne postaje javne mobilne telefonije in tako zagotovil komunikacijski stik s svetom na prizadetem območju. Zaradi ponovne vzpostavitve radijske in mobilne komunikacije, ki je povezala ljudi in interventne službe, mu podeljujemo medaljo policije za požrtvovalnost.

**20**

**Aleš Vrabič, Policijska postaja Dravograd, Policijska uprava Celje**

Policist Aleš Vrabič se je v času poplav, ki so prizadele Črno na Koroškem, zelo izkazal. Njegova hiša sicer ni bila poškodovana ali ogrožena, vendar pa je bilo celotno naselje zaradi uničenih telekomunikacij in prometne infrastrukture dalj časa odrezano od Črne na Koroškem oziroma od vseh sosednjih zaselkov. Policistu je bil onemogočen dostop do delovnega mesta na Policijski postaji Dravograd. Ker se je zavedal, da sokrajani nujno potrebujejo pomoč, se je od 4. do 10. avgusta vsakodnevno izpostavil nevarni vožnji po gozdnih vlakah in tako s štirikolesnikom odhajal od doma v Črno na Koroškem, kjer je nesebično pomagal ljudem pri odstranjevanju posledic plazov in poplav. Od 10. do 18. avgusta je na območju Črne opravljal naloge policista pri varovanju ljudi in premoženja ter izvajal tudi vse druge policijske naloge. Pri tem je izkazal zelo visoko stopnjo požrtvovalnosti in nesebičnosti ter med občani tudi zviševal stopnjo zaupanja ljudi v policijo, zato si nedvomno zasluži medaljo policije za požrtvovalnost.

**Prejemniki plaket ministrstva**

Plakete ministrstva se podeljujejo za izjemno strokovno delo, izjemne zasluge in dosežke pri širjenju varnostne kulture v času uničujočih poplav v Sloveniji ter za posebne prispevke h krepitvi ugleda ministrstva.

Plakete so prejeli:

* **Letalska policijska enota**, ker je med poplavami z reševalnimi in obveščevalnimi aktivnostmi odigrala eno najpomembnejših vlog. Čez dan so bile posadke v zraku in so pomagale ljudem, ponoči pa so potekala vzdrževalna in servisna dela;
* **Gorska enota** policije, ker so bili njeni člani del helikopterskih posadk, ki so med nalivi, strelami in v vetru s poplavljenih in nedostopnih območij iz zraka reševali ljudi in njihovo premoženje, pa tudi živali;
* **Policijska uprava Celje**, ker so bili policisti in drugi zaposleni med poplavami vseskozi na razpolago vodstvom policijskih enot s poplavnih območij ter jim pomagali pri organizaciji policijskih sil na terenu in zagotavljanju kadrov iz drugih policijskih enot. Pomagali so tudi pri organiziranju spremstev konvojev tujih sil mednarodne civilne zaščite in s tem pripomogli, da so prišle na kraj poplav varno in v čim krajšem možnem času;
* **Policijska uprava Kranj**, ker je od začetka poplav izvajala vse aktivnosti za varnost ljudi in premoženja na prizadetih območjih. Aktivno so sodelovali z lokalno skupnostjo, gasilci in civilno zaščito, s svojo prisotnostjo in neposredno pomočjo na prizadetih območjih pa učinkovali pomirjujoče na prebivalce;
* **Policijska uprava Ljubljana**, ker je skupaj s policijskimi postajami ves čas izvajala vse aktivnosti za varnost ljudi in premoženja na prizadetih območjih. Policisti so vseskozi sodelovali s predstavniki lokalnih skupnosti in civilne zaščite. Uprava je prerazporejala policiste in jih iz drugih enot usmerjala na prizadeta območja, kjer so opravljali nadzor nad varnostjo ljudi in premoženja ter preprečevali izvrševanje kaznivih dejanj;
* **Policijska uprava Murska Sobota**, ker so bile vse njene aktivnosti usmerjene k varovanju ljudi in premoženja na prizadetih območjih;
* **Direktorat za logistiko**, ker so njegovi zaposleni na Policijski akademiji v Tacnu zagotavljali namestitev, oskrbo in prehrano občanov, katerih domovi so bili uničeni zaradi poplav. Na razpolago so takoj ponudili tudi 27 službenih stanovanj za prizadete v poplavah. Ključna je bila njihova koordinacijska vloga pri zbiranju podatkov o škodi na policijskih objektih, vozilih in opremi ter sanaciji nastale škode;
* **Direktorat za policijo in druge varnostne naloge**, ker je ves čas sodeloval s štabom Civilne zaščite Republike Slovenije in skrbel za neprekinjeno izmenjavo informacij s policijo ter sodeloval tudi pri pripravi interventnega zakona zaradi poplav in v okviru drugih odzivnih skupin, zlasti za področje pridobivanja evropskih sredstev zaradi škode, povzročene državnim organom;
* **Franci Marolt** (Uprava uniformirane policije), ker je ponoči obveščal sokrajane Komende, da so ob naraščanju vode umaknili na varno svoje avtomobile in premoženje, pomagal pri preprečevanju vdrtja vode v hiše sosedom, nudil tople napitke in odeje prebivalcem, da so se premočeni lahko ogreli, organiziral pomoč več prizadetim v poplavah, tudi sodelavcem iz policije, in poskrbel za odvoz odpadkov;
* **Andrej Uršič** (Urad za informatiko in telekomunikacije), ker je v policijskem nadzornem centru zaznal prekinitve nekaterih komunikacij, predvsem v radijskih sistemih, ki so zelo pomembne za operativno delo policije in nekaterih drugih državnih organov, ter omogočil ponovno delovanje zvez.